Orbán Viktor miniszterelnök ellátogatott csütörtök reggel a budapesti Szent János Kórházba és annak Kútvölgyi telephelyére, előzetesen nem jelentkezett be, az ellenőrzést váratlanul tartotta, írja az MTI. Az eseményről videó is készült, ami a miniszterelnök Facebook-oldalán is elérhető, tájékoztatta az MTI-t Havasi Bertalan, a miniszterelnök sajtófőnöke.

Orbán Viktor a a kórházparancsnokkal és az intézményben dolgozó főorvosokkal egyeztetett az egészségügyi felszerelésekről, a rendelkezésre álló ágyak számáról és kihasználtságáról, különös tekintettel a lélegeztetőgépekkel való ellátottságra. Jelentést hallgatott meg a kórház személyügyi helyzetéről.



Védőfelszerelésben személyesen is beszélt ápoltakkal, olyanokkal, akiknél már kimutatták a fertőzést, és olyanokkal is, akik kórházi karanténban vannak, de még nem bizonyosodott be róluk, hogy megfertőződtek a koronavírussal.

